钦定古今图书集成/明伦汇编/官常典/第465卷 > 沈文秀
## 钦定古今图书集成/明伦汇编/官常典/第465卷 > 沈文秀

按《宋书》本传，“文秀字仲远，吴兴武康人，司空庆之弟
子也。父劭之，南中郎行参军。文秀初为郡主簿、功曹
史。庆之贵后，文秀起家为东海王袆抚军行参军，又
度义阳王昶东中郎府。东迁钱塘令，西阳王子尚抚
军参军，武康令，尚书库部郎，本邑中正，建康令。坐为
寻阳王鞭杀私奴，免官，加杖一百，寻复官。前废帝即”
位，为建安王休仁安南录事参军、射声校尉。景和元
年，迁督青州之东莞东安二郡诸军事、建威将军、青
州刺史。时帝狂悖无道，内外忧危。文秀将之镇，部曲
出屯白下，说庆之曰：“主上狂暴如此，土崩将至，而一
门受其宠任，万物皆谓与之同心。且此人性情无常，
猜忌特甚，将来之祸，事又难测。今因此众力图之，易
于反掌。千载一时，万不可失。”庆之不从。文秀固请非
一，言辄流涕，终不回。文秀既行，庆之果为帝所杀。庆
之死后，帝遣直阁江方兴领兵诛文秀。方兴未至，太
宗已定乱，驰驿驻之。方兴既至，为文秀所执，寻见释，
遣还京师。时晋安王子勋据寻阳反叛，六师外讨，征
兵于文秀。文秀遣刘弥之、张灵庆、崔僧璇三军赴朝
廷。时徐州刺史薛安都已同子勋，遣使报文秀，以四
方齐举，劝令同逆。文秀即令弥之等回应安都，弥之
等寻归顺，事在《安都传》。弥之，青州强姓，门族甚多，诸
宗从相合率奔北海，据城以拒文秀。平原、乐安二郡
太守王元默据琅邪，清河、广川二郡太守王元邈据
盘阳城，高阳、渤海二郡太守刘乘民据临济城，并起
义。文秀司马房文庆谋应之，为文秀所杀。文秀遣军
主解彦士攻北海，陷之。乘民从弟伯宗合率乡兵，复
克北海，因率所领向青州所治东阳城。文秀拒之。伯
宗战败被创，弟天爱扶持将去，伯宗曰：“丈夫当死战
场，以身殉国，安能归死儿女手中乎！弟可速去，无为
两亡。”乃见杀。追赠龙骧将军、长广太守。太宗遣青州
刺史明僧暠、东莞东安二郡太守李灵谦率军伐文
秀，元邈乘民僧暠等并进军攻城，每战辄为文秀所
破，离而复合，如此者十馀。泰始二年八月，寻阳平定
太守遣尚书度支郎崔元孙慰劳诸义军，随僧暠战
败见杀，追赠宁朔将军、冀州刺史。上遣文秀弟文炳
诏文秀曰：“皇帝前问督青州、徐州之东莞、东安二郡
诸军事、建威将军、青州刺史。朕去岁拨乱，功振普天，
于卿一门，特有殊泽。卿得延命至今，谁之力耶？何故
背国负恩，远同逆竖！今天下已定，四方宁壹，卿独守
穷城，何所归奉！且卿百口在都，兼有坟墓，想情非木
石，犹或顾怀，故指遣文炳，具相宣示。凡诸逆郎，亲为
戎首，一不加罪，文炳所具，卿独何人，而能自立。便可
速率部曲，同到军门，别诏有司，一无所问。如其不尔，
国有常刑。非惟戮及弟息，亦当夷卿坟垄。既以谢齐
土百姓，亦以劳将士之心。”故有今诏。三年二月，文秀
归命请罪，即安本任。先是，冀州刺史崔道固，亦据历
城同逆，为土人起义所攻，与文秀俱遣信引魏。魏遣
将慕容白曜率大众援之。文秀已受朝命，乃乘魏无
备，纵兵掩击，杀伤甚多，魏乃进军围城。文秀善于抚
御，将士咸为尽力，每与魏战，辄摧破之，掩击营砦，往
无不捷。太宗进文秀号辅国将军。其年八月，魏属郡
公《拔式》等马步数万人入西郭，直至城下。文秀使辅
国将军垣谌击破之。九月，又逼城东。十月，进攻南郭，
文秀使员外散骑侍郎黄弥之等邀击，斩获数千。四
年，又进文秀号右将军，封新城县侯，食邑五百户。魏
青州刺史王隆显于安丘县又为军主高崇仁所破，
死者数百人。魏围青州积久，太宗所遣救兵并不敢
进，乃以文秀弟征北中兵参军文静为辅国将军，统
高密、北海、平昌、长广、东莱五郡军事，海道救青州。文
静至东莱之不其城，为魏所断，遏不得进，因保城自
守，又为魏所攻，屡战辄克。太宗加其东青州刺史。四年，《不其城》为魏所陷，文静见杀。文秀被围三载，外无
援军，士卒为之用命，无离叛者。日夜战斗，甲胄生虮
虱。五年正月二十四日，遂为魏所陷。城败之日，解释
戎衣，缓服静坐，命左右取所持节。魏既入，兵刃交至，
问曰：“青州刺史沈文秀何在？”文秀厉声曰：“身是。”囚执
之，牵出听事前，剥取衣服。时白曜在城西南角楼，裸
缚文秀至曜前，执之者令拜。文秀曰：“各二国大臣，无
相拜之礼。”曜命还其衣，为设酒食，锁送桑干。其馀为
乱兵所杀，死者甚众。太宗先遣尚书功论郎何如真
选青州文武，亦为魏所杀。文秀在桑干凡十九年，齐
之永明四年病死，时年六十一。